‘Meesterbrein’, vrou vas vir moord op Polokwane-sakevrou en maDie vermeende meesterbrein wat vanoggend vasgetrek is (Foto: Bosveld Misdaad Ondersoeke, Facebook) Die vermeende meesterbrein agter die moorde op Lizette Deacon (55) en haar ma, Hettie (79), is Vrydagoggend in Tembisa in Gauteng in hegtenis geneem. Hy is glo ŉ oudwerknemer van die Deacons. Oudkol. Gawie Louwrens van Bosveld-misdaadondersoeke (BMO) het bevestig die verdagte is omstreeks 09:00 vasgetrek. Volgens Louwrens is hy ’n voormalige werknemer van die Deacons in een van die Ocean Basket-takke in Polokwane. Hy is glo onlangs afgedank. Nog ŉ verdagte, ŉ vrou, is ook vandag in Polokwane in verband met die moorde in hegtenis geneem. Sy is glo ook ŉ werknemer van die Deacons. “Verskeie bewysstukke wat met die saak verband hou, is ook gedurende die week op beslag gelê in die Mankweng-omgewing, digby Polokwane,” het Louwrens gesê. Hettie (links) en Lizette (regs) Deacon (Foto: Facebook) Die eerste twee verdagtes, Casper Mudau (35) en Advanced Amid (30), het Dinsdag in die hof verskyn op aanklag van moord nadat hulle verlede naweek in hegtenis geneem is. Die saak is tot 25 September uitgestel vir verdere ondersoek. Louwrens was ook betrokke by die inhegtenisneming van Mudau Sondag in die vroeë oggendure in ’n woning in Mookgophong (Naboomspruit). Amid is ’n ruk daarna in Polokwane vasgetrek. Lizette Deacon (55) en haar ma, Hettie (in haar laat 70’s), se liggame is verlede Donderdagaand laat in hul motor langs die R37 by die Kushcke-afrit, buitekant Polokwane, gevind. Hulle is laatmiddag ontvoer nadat daar by hul meenthuis in Welgelegen ingebreek is. Albei vroue was vasgebind en het verskeie steekwonde gehad. Maroela Media het ’n navraag aan die polisie gerig en wag vir terugvoer.